**Manje je više**

**(Laička kolumnica [206])**

**Druga strana gubitništva**

Svečani ugođaj svetkovine Svih svetih i sjetni odjek Dušnog dana oćutljivi su i u ovonedjelnim čitanjima. Stoga je i ovo laičko razmišljanje naknadni pokušaj uranjanja u tu nesvakidašnju ugođajnost.

Evanđeoska nas perikopa (Lk 19, 1-10) odvodi u Jerihon. Isus je na objedu u kući nadcarinika **Zakeja** koji se toga dana, unatoč zavidnoj imućnosti, zbog niska rasta neočekivano osjetio *gubitnikom*. U Jerihonu je slovio kao *grešnik*, ali se Isusovom odlukom da ga usprkos mrmljanju nazočnog mnoštva pohodi u njegovu domu nenadano pokazala *druga strana* toga dvostrukog gubitništva, zablistavši lapidarnom izričajnošću u završnom retku spomenute perikope: *Pa Sin Čovječji dođe potražiti i spasiti izgubljeno.*

Citiranu Isusovu rečenicu mnogo sam puta čuo i pročitao. Zabljesnula bi me zbunjujućom jezgrovitošću. U pamćenju bi mi ostala jeka glagola *spasiti*, a *potražiti* i *izgubljeno* otkotrljali bi se u naletu uzavrelih misli kroz tjesnac prividna zaborava. Dragi Bog ustrajno traži, pouzdano nalazi i zauvijek spašava izgubljeno, a to smo čudnovato *našašće* i ti i ja, ona i on. Dovoljno je da se okrenemo (*obratimo!*), pokrenemo (*Povjerujemo!*) i *izgubljenost* postaje *nađenost* koja odiše *srećom*.

Boraveći u gostima kod prijatelja koji imaju malu djecu, katkada sam doživio „klince“ koji su rado sudjelovali u razbibrizi društvenih igara u kojima se dobiva i gubi. Uvijek bi se našlo poneko dijete koje se nije umjelo pomiriti s time da je gubitnik u igri, ljutito briznuvši u plač. *Lekcija* gubitništva slabo je zastupljena u odgojno-obrazovnom sustavu zapadne civilizacije, a ni naša jalovo ispolitizirana *škola za život*, razapeta između želje za brzim *uspjehom* i straha od pogubna *neuspjeha*, ne nudi ovodobnim školarcima spoznaje o nužnosti povremena gubitništva bez kojega je neshvatljivo što znači *dobivanje* koje se ne sastoji samo u novcu, slasticama i igračkama.

Milosrdni i milostivi Bože, hvala Ti što tražiš, pronalaziš i spašavaš nas koji se svednevice gubimo u labirintu dobitnih kombinacija.

Sead Ivan Muhamedagić